Anton Faanes

Anton Johannessen Faanes (født 1. august 1852 på Frosta i Nord-Trøndelag, død 19. mars 1945 samme sted) var en norsk lærer, klokker og gårdbruker som var Ytterøys ordfører fra 1903 til 1922.

Han ble født på Nedre Fånes på Frosta som sønn av gårdbruker Johannes Faanes og hustru Ingeborg Anna Naavik. Etter Klæbu seminar i 1872 var han lærer i Surnadal og Leksdal.

I 1881 ble Faanes lærer og klokker på Ytterøy. Han giftet seg i 1890 med Fredrikke Guldahl; hun var datter av overstiger og ordfører John Guldahl og søster av fylkesmann Halvor Bachke Guldahl. Hennes søster Kristianne Johanne var gift med ordfører John Vigen. Paret bodde på Falstad (Klokkergården) på Ytterøy og fikk sønnene Ingolf og Alf.

På Ytterøy var Faanes formann i skolestyret fra 1894 til 1911 og ordfører fra 1903 til 1922. Han hadde også fylkeskommunale verv, deriblant som styreformann ved Innherred sykehus. Faanes var venstremann.

Anton Faanes pensjonerte seg som lærer i 1922 og flyttet tilbake til slektsgården på Frosta, som han overtok etter sin avdøde bror, Hans Faanes. Han drev gården med sønnen Alf frem til Ingolf kjøpte den i 1943.

Referanser 

Ordførere i Ytterøy
Venstre-ordførere i Nord-Trøndelag
Norske pedagoger
Norske bønder
Personer fra Frosta kommune
Fødsler i 1852
Dødsfall i 1945